ทำไมการเทขายตราสาร AT1 จึงสร้างความกังวลในกลุ่มธนาคาร?
21 มีนาคม 2566

ทำไมการเทขายตราสาร AT1 จึงสร้างความกังวลในกลุ่มธนาคาร?
ตามรายงานของสำนักข่าวรอยเตอร์ Credit Suisse (CS) กล่าวว่า ตราสารทางการเงินที่สามารถนับเป็นเงินกองทุนสำรองชั้นที่ 1 หรือ Additional Tier 1 (AT1) มูลค่า 1.724 หมื่นล้านดอลลาร์สหรัฐฯ จะถูกลดค่าลงเหลือศูนย์ตามคำสั่งของหน่วยงานกำกับดูแลของสวิส ซึ่งเป็นส่วนหนึ่งของการควบรวมกิจการกับ UBS เพื่อยุติวิกฤตธนาคารล้ม ข่าวดังกล่าวสร้างความกังวลให้กับนักลงทุนเกี่ยวกับความเสี่ยงในการถือครอง AT1 ที่ออกโดยสถาบันการเงินต่างๆ เนื่องจากเมื่อเกิดภาวะล้มละลาย ผู้ถือตราสาร AT1 มีโอกาสจะไม่ได้รับอะไรเลย ในขณะที่ผู้ถือตราสารทุนซึ่งมีลำดับความสำคัญต่ำกว่าผู้ถือตราสาร AT1 สำหรับการชำระคืนในกระบวนการล้มละลายยังจะได้รับเงินทุนบางส่วนคืน
สถานการณ์ดังกล่าวทำให้เกิดการเทขายตราสาร AT1 ทั่วธนาคารในยุโรปและธนาคารไทยบางแห่ง แม้ว่าการลดลงของมูลค่าตราสาร AT1 ของธนาคารจะไม่ส่งผลกระทบต่อส่วนของทุน แต่เราเชื่อว่าต้นทุนในการออกตราสาร AT1 ในอนาคตจะสูงขึ้นเนื่องจากนักลงทุนรับรู้ถึงปัจจัยเสี่ยงที่เพิ่มขึ้นในตราสารทางการเงินประเภทนี้เมื่อมีเหตุการณ์ล้มละลายเกิดขึ้น
คาดกระทบต่อกลุ่มธนาคารไทยจำกัด
ในมุมมองของเราเกี่ยวกับประเด็นตราสาร AT1 เราคาดว่าผลกระทบต่อภาคธนาคารไทยจะมีจำกัด เนื่องจาก
1.ธนาคารไทยไม่ได้พึ่งพาตราสาร AT1 เป็นเงินทุนมากนัก
2.เงินกองทุนชั้นที่1 ของธนาคารไทยสูงมากที่ 16.68% เทียบกับข้อกำหนดขั้นต่ำที่ 8.0% หมายความว่าธนาคารไทยไม่จำเป็นต้องพึ่งพิงตราสาร AT1 มากนัก
3.ตราสาร AT1 คิดเป็นเพียง 3.1% ของเงินทุนธนาคารทั้งหมด และคิดเป็น 0.6% ของสินทรัพย์เสี่ยงในไตรมาส 4/2565
นอกจากนี้ เราคาดว่าจะไม่ได้รับผลกระทบอย่างมีนัยสำคัญจากการขาดทุนจากการลงทุนในตราสารทางการเงินที่เกี่ยวข้องกับ CS สำหรับธนาคารไทย เมื่อตรวจสอบกับ IR ของแต่ละธนาคาร ได้แก่ KKP, KTB และ TTB พบว่าไม่มีผลกระทบใด ๆ จากการตัดจำหน่ายตราสาร AT1 ของ CS และธุรกรรมอื่น ๆ กับ CS ในขณะที่ธนาคารอื่น ๆ จะชี้แจงว่าพวกเขามีความเสี่ยงต่อธุรกรรมกับ CS หรือไม่โดยเร็วที่สุด
ผลขาดทุนที่อาจเกิดขึ้นจากการลงทุนต้องติดตามต่อไป
นอกเหนือจากปัญหาตราสาร AT1 ของ CS แล้ว เราเห็นความเสี่ยงที่เกี่ยวข้องกับการขาดทุนของตลาดจากการลงทุนในตราสาร AT1 ของธนาคารอื่นทั้งในประเทศไทยและต่างประเทศ เนื่องจากราคาตราสาร AT1 ที่ลดลงทั่วโลกเมื่อวานนี้ เรายังไม่มีข้อมูลว่าธนาคารใดที่มีเงินลงทุนใน AT1 เท่าใดสำหรับแต่ละธนาคาร อย่างไรก็ตาม เราคาดผลขาดทุนจากการลงทุนใน AT1 จะไม่มากนักเนื่องจากระยะเวลาของตราสาร AT1 นั้นยาวนานและจะไม่ตรงกับระยะเวลาของหนี้สินธนาคาร
มุมมอง KS
เรายังคงมีมุมมองเชิงบวกต่อกลุ่มธนาคารจากอัตราส่วนเงินกองทุนที่เพียงพอเพื่อรองรับเหตุการณ์ที่ไม่คาดคิด และได้ประโยชน์จากการฟื้นตัวของเศรษฐกิจในประเทศไทย
เปิดพอร์ตลงทุน >> https://ksecurities.co/open-account
Follow us :
LINE : https://ksecurities.co/KS-LineOA
Facebook: https://ksecurities.co/KS-Facebook
Instagram: https://ksecurities.co/KS-Instagram
Twitter: https://ksecurities.co/KS-Twitter
YouTube: https://ksecurities.co/KS-Youtube
#KS #หลักทรัพย์กสิกรไทย #Ksecurities #หุ้น #หุ้นไทย #ข่าวหุ้น #ลงทุน #BANKING #AT1